ISASI BALANZATEGI (EH Bildu, 2014-11-20):
Legebiltzarreko presidente andrea, lehendakari jauna, sailburua.
Handia da berori Oyarzabal jauna, handia, handia txiringito eta talibanen artean ibiltzeko handia da berori.
Bada Eusko Ikaskuntzan lelo bat, ez dakit berorrek ezagutuko duen Eusko Ikaskuntza, Euskal Herriko aspaldiko elkarte bat da eta haren lelo bat da "asmoz eta jakitez, handia txikia bentzi leidi". Nik uste galbidean dagoela berori eta berorrek jakin beza EH Bildu ez datorrela bat Euskararen Agenda Estrategikoarekin.
Gure ustez agenda horrek ez du ekarpen esanguratsurik egiten euskararen normalizazioaren prozesuari. Alabaina, berorrek esan moduan, Jeltzaleekin eta Sozialistekin erdibidekoa sinatu dugu.
Euskararen Agenda Estrategikoa, oro har, Jaurlaritzak hizkuntza politikaren eremuan egikaritu behar diren lan ildoen zerrenda besterik ez da gure ustez. Hori da adiera hertsian Agenda Estrategikoaren muina. EH Bilduren ustez, ondo zegokeen Jaurlaritzaren agintaldi hasieran horrelako agenda aurkeztea argigarria izan baitzitekeen.
EH Bildu ez dator bat Agendarekin funtsean euskara bigarren mailako hizkuntza jotzen duelako. Euskararen Agenda Estrategikoa bainoago, Jaurlaritzaren legealdiko agenda delako aurreko legealdikoari jarraipena ematen diona. Jaurlaritzak berak egina eta Gobernuaren programaren zatia besterik ez da.
Agendak aurreikusten du eragile instituzionalen eta sozialen lankidetza baina aldi berean baztertzen ditu euskalgintzako eragile esanguratsuenak. Agenda dokumentu itxia da, ez du aukerarik eskaintzen inolako aldaketarako. Agenda kudeaketa organoak Jaurlaritzaren erakundez osoturik daude: Eurek sortu, eurek mugatu eta eurek kudeatu. Hezkuntza politika azken buru, urte anitzetan kateatuta dago eta kateatu egiten du agendak 2015 eta 2016an ere.
Agendak 14 lan ildo dauzka. Lehenengoa, euskararen gaitasuna eta erabilera. Hizkuntza sistema eleaniztunaz hitz egiten digu baina ez du zehazten zer egingo duen hizkuntza gaitasunaren nahikotasun maila lortzeko. Euskaraz jakiteko ikasleen eskubideak nola bermatuko duen, euskararen ezagutza herritar guztiengana hedatzeko proposamenik ez da egiten, euskara ikasteko doakotasun planik ez da aipatzen. Bigarren lan ildoan arnasa guneak aipatzen dira. Esaten da lehenengo pausua arnas guneak definitzeko eta ezartzeko irizpideak lantzen dela
Ez da esaten udalerri euskaldunak, behineneko euskararen arnasa guneak direnak, ahultzen ari direla, euskaldunen proportzioa etengabea murrizten ari dela. Premiazko da euskararen arnasa guneak babesteko eta sustatzeko plana. Horretarako, berorrek jakin beza, UEMA da giltzarria. Lan ildoz lan ildo, esan genezake gabeziak non ikusten ditugu eta gure ekarpenak zeintzuk diren. Hala ere, ez dugu uste gaurko bilkura hau horretarako unea denik.
Hau da gure iritzia. Baina batez ere EH Bilduk eskatzen du hizkuntza politika adostea, hau da, egoera soziolinguistikoa aztertu, diagnostikoa konpartitu eta hortik abiatuta, euskararen normalizazioa xede, hezkuntza politikoaren ildo nagusiak adostea.
Gure jarrera eta proposamena zein den adierazita gatoz bada PPren legez besteko proposamena aztertzera, irakurritakoaren arabera eta berorrek esan moduan Oyarzabal jauna, behinekoan ondorioa atera dugu guk. Partidu Popularrak populismoa egiten du, berez dagokio. Entzun bestela –eta berorrek aipatu izan du– aurkeztutako legez besteko proposamenean PPk berorrek idatzi duena:
"Bi urte hauetan Urkulluren Gobernuan larriki murriztu ditu ikastetxe publikoak eraikitzeko aurrekontu partidak, egoera txarrean dauden hainbat ikastetxe publikoan beharrezkoak diren hobekuntza lanak geldiaraziz eta atzeratuz. Murrizketak izan dira helduen hezkuntzan, testuliburuen doakotasunerako mailegu sistemaren ezarpena atzeratu dute baliabide falta dela eta. Itunpeko irakaskuntzan beharrei ez zaie arreta jartzen zenbait ikastetxe ixteko bidean jarriz. Programak kendu edo bekak murrizten dituzte baliabide eskuragarriak falta direla esanez.
"Osasunean, itxarote-zerrendak handitu egiten dira, jadanik hitzartutako ospitale inbertsioak geldiarazi eta atzeratu egiten dira, bereziki Araban, eta landa inguru honetako arreta sozio-sanitarioa murriztu egiten da. Tokiko eta eskualdeetako enplegu planetan oso diru gutxi jartzen da".
Hori idatzi du berorrek legez besteko proposamenean zioan, latza.
PP zentro muturreko alderdi politikoa dela dakigulako, bestela pentsa genezake Oyarzabal jauna boltxebikeen zirkuluen bateko buruzagia dela. Egoera latza deskribatu digu, iraultzarako deiadarra egiteko modukoa.